Íslenska kvennalandsliðið í fótbolta mætir liði Tékklands í undankeppni HM í kvöld. Dagný Brynjarsdóttir, leikmaður íslenska liðsins, segir að hver leikur í undankeppninni sé í raun úrslitaleikur.
Leikur Íslands og Tékklands fer fram á Laugardalsvelli klukkan 18:45 í kvöld. Ísland tapaði gegn Evrópumeisturum Hollands í fyrsta leik sínum í riðlinum og er því án stiga. Landsliðsþjálfarinn Þorsteinn Halldórsson segir tékkneska liðið sterkt en vonast eftir sigri Íslands.
Dagný Brynjarsdóttir, leikmaður West Ham, tekur undir að Tékkland hafi á að skipa hörkuliði.
Hún vonast eftir góðum stuðningi áhorfenda þar sem hver leikur sé sem úrslitaleikur í riðlinum.
Leikurinn í kvöld hefst klukkan 18:45 og verður í beinni útsendingu á RÚV en upphitun hefst með HM stofunni klukkan 18:10.
Þá að öðrum íþróttum. Fjórir leikir fóru fram í efstu deild karla í körfubolta í gærkvöld. Grindavík vann KR á heimavelli sínum með tíu stigum, 90-80. Íslandsmeistarar Þórs gerðu góða ferð í Garðabæ þar sem liðið vann Stjörnuna 97-92. Tindastóll vann nýliða Breiðabliks í hörkuleik, 120-117 og að lokum vann Keflavík ÍR nokkuð sannfærandi 89-73. Tindastóll og Keflavík eru á toppi deildarinnar með sex stig eftir þrjá leiki.
Einn leikur fór fram í efstu deild kvenna í handbolta í gærkvöld. Valur vann þá góðan útisigur gegn Stjörnunni, 31-23. Valskonur hafa því unnið alla þrjá leiki sína í deildinni til þessa og eru í efsta sæti.
Annar leikur íslenska kvennalandsliðsins í fótbolta í undankeppni HM fer fram í kvöld. Þá mætir íslenska liðið Tékkum á Laugardalsvelli. 